Vancouver
**Vancouverism** (možný slov. preklad je Vancouverizmus) je urbanistický a architektonický štýl, ktorý vznikol v kanadskom meste Vancouver. Je charakterizovaný výstavbou budov, ktorých stredne vysoká spodná časť sa využíva pre komerčné aktivity a užšia vrchná časť ako obytná zóna, s cieľom zvýšiť hustotu obyvateľstva v danej oblasti a pritom zachovať nezmenené výhľadové koridory.

S veľkým počtom obyvateľov žijúcich v strede mesta, bez diaľnic spájajúcich centrum mesta s predmestiami a s hromadným využívaním mestskej verejnej dopravy je Vancouver trocha jedinečný v porovnaní s ostatnými veľkými severoamerickými mestami. Čiastočne je to aj dôvod, prečo sa trvalo zaraďuje medzi najviac príjemné mestá k životu na svete.

Ostatné mestá začali brať na vedomie zásady tohto štýlu a začali ho začleňovať do svojich plánov územného rozvoja.

Vznik
-----

Vancouverism vznikol vo špecifických podmienkach. Keďže Vancouver sa nachádza medzi morom, horským pásmom a hranicou so Spojenými štátmi, regionálny okres Metro Vancouver nadviazal partnerstvá s okolitými mestami a obcami s cieľom udržať svoj rozvoj pod kontrolou. Len čo si miestne úrady uvedomili, že vidiecke farmárske oblasti Britskej Kolumbie budú bez snáh o ich ochranu pohltené výstavbou, iniciovali v 70. rokoch vznik Agricultural Land Reserve, zo zákona vyčlenenej pôdy s prioritným využitím pre poľnohospodárske účely. To napomohlo k udržaniu a zintenzívneniu výstavby na existujúcich stavebných pozemkoch v metropolitnej oblasti a v údolí Fraser Valley.

Architekt Arthur Erickson je niektorými ľuďmi označovaný za tvorcu konceptu, ktorý viedol až ku vzniku tohto štýlu v nikdy nezrealizovanom projekte z polovice 50. rokov, nazvanom „Project 56".

Tieto obytné budovy boli postavené koncom 80. rokov na brehu zálivu False Creek na miestach, kde sa predtým konala Svetová výstava - Expo
Veľké množstvo podnetov z tohto konceptu bolo neskôr uvedených do praxe počas výstavby vancouverskej mestskej časti West End, ktorá sa v 60. rokoch stala najhustejšie osídlenou oblasťou na západnom pobreží Severnej Ameriky. Úrad mestského plánovača pod vedením Raya Spaxmana začal v 80. rokoch rozširovať a zavádzať prvotné koncepty tohto štýlu počas výstavby nových developerských projektov pozdĺž zálivu False Creek a v downtowne na území zvanom Yaletown na pozemkoch, kde sa predtým v roku 1986 konalo Expo.

Ochrana výhľadových koridorov a výškové limity
----------------------------------------------

Medzi jedny z princípov tohto štýlu patrí ochrana výhľadových koridorov. Smernica „View Protection Guideline", ktorú mesto schválilo v roku 1989 a uviedlo do praxe o rok neskôr, mala zaistiť nerušený výhľad na pohorie North Shore zavedením výškových limitov. Tým sa síce podarilo zachovať scénický výhľad na pohorie, no silueta mesta sa stala plochou a chýbala jej vizuálna príťažlivosť, ktorá by odrážala duch mesta.

Po vypracovaní štúdie „Skyline Study" v roku 1997, ktorej záver znel, že siluete mesta by zmena prospela, sa postoj mestskej rady k danej problematike zmenil. Štúdia tiež zistila, že počet miest kde by sa výškový limit dal prekročiť, je z dôvodu veľkej zástavby downtownu obmedzený.

O osem rokov neskôr bolo päť zo siedmich vytipovaných miest buď zastavaných, alebo na nich prebiehala výstavba. Najvyššou z týchto nových budov je 62-poschodový, 201 metrov vysoký obytný dom/hotel Living Shangri-La, ktorý bol dokončený v roku 2008.

Nočná panoráma Vancouveru
Nočná panoráma Vancouveru

Referencie
----------

1. 1 2  CHAPPELL, Jim. *Vancouver's View Corridors* [online]. [Cit. 2010-05-05]. Dostupné online. (po anglicky)
2. ↑  BODDY, Trevor. *INSIGHT: Vancouverism vs. Lower Manhattanism: Shaping the High Density City* [online]. [Cit. 2010-05-05]. Dostupné online. (po anglicky)
3. ↑   *Downtown Official Development Plan* [online]. City of Vancouver, [cit. 2010-05-05]. Dostupné online. Archivované 2007-10-11 z originálu. (po anglicky)
4. ↑   *World's Top 100 Most Livable Cities* [online]. BusinessWeek, [cit. 2010-05-05]. Dostupné online. Archivované 2010-05-09 z originálu. (po anglicky)
5. ↑  GRANT, Paul. *Vancouver's architectural style in spotlight at London exhibit* [online]. 2008-06-23, [cit. 2010-05-05]. Dostupné online. (po anglicky)
6. ↑   *Downtown Vancouver Skyline Study* [online]. City of Vancouver, 1997-04-07, rev. 1997-04-23, [cit. 2010-05-05]. Dostupné online. (po anglicky)
7. ↑   *General Policy for Higher Buildings* [online]. City of Vancouver, 1997-05-06, [cit. 2010-05-05]. Dostupné online. Archivované 2008-10-01 z originálu. (po anglicky)
8. ↑   *Living Shangri-La, Vancouver* [online]. Emporis Buildings, [cit. 2010-05-05]. Dostupné online. (po anglicky)
9. ↑   *Vancouver High-rise buildings (in feet)* [online]. Emporis Buildings, [cit. 2010-05-05]. Dostupné online. (po anglicky)

Pozri aj
--------

* Neomodernizmus